CELEX: 62019TN0497
Language: hu
Date: 2019-07-08 00:00:00
Title: T-497/19. sz. ügy: 2019. július 8-án benyújtott kereset — CZ és társai kontra EKSZ

9.9.2019   
            
            
               HU
            
            
               Az Európai Unió Hivatalos Lapja
            
            
               C 305/62
            
         
      2019. július 8-án benyújtott kereset — CZ és társai kontra EKSZ
      (T-497/19. sz. ügy)
      (2019/C 305/72)
      Az eljárás nyelve: francia
      
         Felek
      
      
         Felperesek: CZ, DB, DC és DD (képviselő: J.-N. Louis ügyvéd)
      
         Alperes: Európai Külügyi Szolgálat
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg az EKSZ azon határozatát, amely elutasította a 2018. június 4-i kérelmüket;
               
            
                  —
               
               
                  az EKSZ-t kötelezze a költségek viselésére.
               
            
         Jogalapok és fontosabb érvek
      
      Az EKSZ határozatának megsemmisítése iránti keresetük alátámasztása érdekében, amely elutasítja azon intézkedések elfogadása iránti kérelmüket, amelyek alkalmasak arra, hogy a tisztviselők és az alkalmazottak vásárlóereje közötti — az alkalmazási helytől független — egyenértékűség elvének megsértését megszüntessék, a felperesek három jogalapra hivatkoznak:
      
                  1.
               
               
                  Az első jogalap az indokolási kötelezettség és a tisztviselők és az alkalmazottak vásárlóereje közötti — az alkalmazási helytől független — egyenértékűség elvének megsértésén alapul. A felperesek először is arra hivatkoznak, hogy a megtámadott határozat egyáltalán nem tartalmaz indokolást, ami megakadályozza e határozat megalapozottságának megértését, és nem teszi lehetővé a Törvényszék számára a bírósági felülvizsgálat gyakorlását. Másodszor a felperesek úgy vélik, hogy ugyanolyan körülmények között látják el a feladataikat mint az Európai Bizottság párizsi képviseleténél alkalmazott kollégáik, ennélfogva az utóbbiakhoz hasonlóan átalányjuttatást kellene kapniuk. Végül a felperesek szerint a vásárlóerő egyenértékűsége elvének tiszteletben tartása összeegyeztethetetlen azzal a ténnyel, hogy a Párizsban, Strasbourgban, Marseille-ben és Valenciennes-ben alkalmazott tisztviselőkre ugyanaz a korrekciós együttható vonatkozik.
               
            
                  2.
               
               
                  A második jogalap az egyenlő bánásmód elvének és a hátrányos megkülönböztetés tilalma elvének megsértésén alapul, mivel a felperesek, az Európai Bizottság párizsi képviseleténél alkalmazott kollégáikkal ellentétben nem kapnak átalányjuttatást, noha ugyanolyan körülmények között látják el a feladataikat, mint az utóbbiak.
               
            
                  3.
               
               
                  A harmadik jogalap a gondoskodási kötelezettség megsértésén alapul, amely előírja, hogy a hatáskörrel rendelkező hatóság a vitatott határozatban jelölje meg azokat az okokat, amelyek miatt a szolgálati érdeket részesítette előnyben.